**Priznanje za dobro prakso** **na področju varnosti in zdravja pri delu 2018-2019 prejme:**

**inovativen sistem ravnanja z nevarnimi snovmi v delovnem procesu,**

**ki ga je razvil**

**ContiTech Slovenija, družba za proizvodnjo gumenih tehničnih izdelkov, d.o.o., Škofjeloška cesta 6, Kranj.**

**ContiTech Slovenija, družba za proizvodnjo gumenih tehničnih izdelkov, d.o.o., je sestavni del mednarodne korporacije Continental. Podjetje je eden od vodilnih dobaviteljev številnih tehničnih gumenih izdelkov in je še posebej specializirano za področje tehnologije plastike. Ima 355 zaposlenih. Podjetje je zavezano k izvajanju, vzdrževanju in nenehnemu izboljševanju procesnega sistema vodenja, ki temelji na mednarodnih standardih kakovosti, okolja, energije ter varnosti.**

**V podjetju so na podlagi lastnega znanja in izkušenj razvili ter v delovni proces uvedli sistem ravnanja z nevarnimi snovmi, še zlasti so podrobno uredili vprašanja prepoznavanja nevarnosti, skladiščenja, pretakanja, označevanja in odstranjevanja nevarnih snovi.**

**Določili so postopek, na kakšen način se nevarne snovi vpeljejo v delovni proces. Izdelali so inovativen interaktiven sistem označevanja nevarnih snovi in odpadkov z etiketami, ki so povsem skladne z varnostnimi listi in mednarodno uveljavljenim sistemom za razvrščanje, pakiranje in označevanje nevarnih kemikalij. Etikete so uporabnikom prijazne, saj jim omogočajo, da različna tveganja hitro prepoznajo. Poleg tega pa zaposlenim, podizvajalcem in odstranjevalcem odpadkov omogočajo elektronski dostop do varnostnega lista.**

**V podjetju so nadalje pripravili navodilo za varno delo, prilagojeno posebnostim podjetja, ki ga v praksi dosledno upoštevajo. Z navodilom so podrobno določili:**

* **možne dostope do varnostnih listov,**
* **obvezno osebno varovalno opremo, upoštevaje načine skladiščenja, pretakanja in rokovanja,**
* **cone in piktograme za nevarnosti ter splošne varnostne zahteve,**
* **način skladiščenja in rokovanja s tehničnimi plini v tlačnih posodah, nevarnimi snovmi, skladiščenimi v kontejnerjih, nevarnimi snovmi v ognjevarnih omarah,**
* **postopke pretakanja v pretakališčih,**
* **postopke rokovanja z nevarnimi snovmi na posameznih delovnih mestih in**
* **ukrepanje v primeru izrednih razmer.**

**Da bi izboljšali usposobljenost delavcev za rokovanje z nevarnimi snovmi so razvili nov program usposabljanja in testiranja.**